KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse nõukogu seisukohta seoses Euroopa Parlamendi ja nõukogu määruse (EÜ) nr 812/2004 muutmismääruse ettepanekuga /* COM/2014/0159 final - 2012/0216 (COD) */





2012/0216 (COD) KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse nõukogu seisukohta seoses Euroopa Parlamendi ja nõukogu määruse (EÜ) nr 812/2004 muutmismääruse ettepanekuga Ettepaneku Euroopa Parlamendile ja nõukogule edastamise kuupäev (dokument COM (2012) 447 final – 2012/0216 (COD): || 8. august 2012 Euroopa Majandus- ja Sotsiaalkomitee arvamuse kuupäev: || 14. november 2012 Regioonide Komitee arvamuse kuupäev: || arvamust ei esitatud Euroopa Parlamendi seisukoha kuupäev, esimene lugemine: || 16. aprill 2013 Nõukogu seisukoha vastuvõtmise kuupäev: || 3. märts 2014 2. Komisjoni ettepaneku eesmärk Ettepaneku laiem eesmärk on viia nõukogu määruse (EÜ) nr 812/2004 (millega sätestatakse meetmed vaalaliste juhusliku püügi kohta püügipiirkondades, ja muudetakse määrust (EÜ) nr 88/98) sätted vastavusse Lissaboni lepingu sätetega. Selleks on vaja komisjonile antud volitused ümber liigitada delegeeritavateks meetmeteks ja rakendusliku iseloomuga meetmeteks. 3. Märkused nõukogu seisukoha kohta 3.1. Üldised märkused nõukogu seisukoha kohta Komisjon nõustub nõukogu seisukohaga, kuna Euroopa Parlamendi ja nõukogu vahel saavutatud poliitilises kompromisskokkuleppes on säilitatud volituste ümberliigitamine samal kujul, nagu see oli esitatud komisjoni ettepanekus. Nõukogu määratles selguse parandamise huvides akustilisi hoiatusseadmeid käsitleva delegeeritud õigusakti reguleerimisala täpsemalt. Komisjon võib selle kompromissi heaks kiita. Samuti piiras nõukogu Euroopa Parlamendi nõusolekul delegeeritud volituste kestust neljale aastale. Komisjon võib kõnealuse piirangu heaks kiita, arvestades et selles sisaldub klausel vaikimisi uuendamise kohta. 3.2. Euroopa Parlamendi poolt esimesel lugemisel tehtud muudatusettepanekud: Euroopa Parlament tegi neli muudatusettepanekut, mis ei kujutanud endast probleemi komisjonile antud volituste ümberliigitamisega seoses. Kõige olulisemateks muudatusettepanekuteks olid delegeeritud volituste kestuse piiramine kolmele aastale ja määruse läbivaatamise kohutuse lisamine, kusjuures läbivaatamise tulemusena tulnuks esitada muudatusettepanek 31. detsembriks 2015. Kolmepoolsetel kohtumistel vaadati läbi kõik Euroopa Parlamendi muudatusettepanekud ja arutleti nende üle. Tulemuseks oli, et delegeeritud volituste kestust piirati neljale aastale ja kohutus määruse sätted läbi vaadata sõnastati selliselt, et komisjonile jäi õigus läbivaatamine algatada. 3.3. Nõukogu esitatud uued sätted ja komisjoni seisukoht nende kohta: Nõukogu ja parlament leppisid kokku, et komisjoni jaoks lisatakse kohutus vaadata määruse sätted läbi 2015. aasta lõpuks, ning kui see on asjakohane, siis esitada uus seadusandlik ettepanek. Komisjon võib selle muudatusettepaneku heaks kiita, sest see kaitseb komisjoni algatamisõigust ja viitab seosele piirkondlike meetmete väljatöötamisega, mis on ühise kalanduspoliitika peamine eesmärk. Nõukogu määratles üksikasjalikult delegeeritud volituste reguleerimisala akustiliste hoiatusseadmete kirjelduse ja kasutuse osas. Komisjon on sellega nõus, sest see muudab õigusakti selgemaks. 3.4. Esimesel lugemisel seisukoha vastuvõtmisel tekkinud raskused ja komisjoni seisukoht sellega seoses: Läbirääkimiste lõppedes saavutati komisjoni volituste osas kokkulepe. Komisjon on kokkulepitud korraga nõus. Mis aga puutub kohustusse määrus läbi vaadata ja vajaduse korral põhjalik seadusandlik ettepanek esitada, siis peab komisjon vajalikuks oma seisukoha selgitamiseks avaldus esitada. 4. Kokkuvõte Komisjon võib nõustuda nõukogu seisukohaga, milleni jõuti Euroopa Parlamendiga peetud läbirääkimiste tulemusena. Sellegipoolest peab komisjon vajalikuks esitada seoses artikli 7 lõikega 3 järgmine avaldus: Artikli 7 lõike 3 juurde Komisjon hakkab kaaluma uute tehniliste meetmete raamistikku käsitleva ettepaneku esitamist. Selles oleksid sätestatud leevendavad meetmed, millega viia miinimumi vaalaliste ja muude tundlike liikide juhuslik püük, ning vajaduse korral oleks võimalik välja töötada konkreetsed, piirkonna kalanduse omapärast lähtuvad meetmed. Kui kõnealune ettepanek esitatakse, tunnistatakse praegune määrus kehtetuks.